Der er en gruppe i samfundet, som har fået det hele foræret.

»Vi tager hvert år tre uger til Tisvilde i bjælkehuset, som min farfar har tegnet, og min far har lige givet mig en toværelses på Frederiksberg«, siger man i disse kredse med største naturlighed. Det irriterer mig og pirrer min sociale indignation. Og det irriterer mig især, fordi disse kredse ikke selv kan se, hvor privilegerede de er«.

Ordene kommer fra den 56-årige Steffen Jacobsen, som selv tilhører eliten. Han er overlæge, dr.med., bor i det rige Nordsjælland – og i disse uger ligger han nummer 1 på bestsellerlisten med sin nye kriminalroman ’Trofæ’. Han er en succes.